《次韵毛国镇赵景仁唱和三首一赠毛一赠赵一自》
宋代·苏辙

治剧従容缓策衔，铃轩无事日清谈。
隼旟画戟明千里，纸帐绳床自一庵。
金奏屡陈容客和，玉山不动看宾酣。
我来邂逅逢宽政，忘却漂流身在南。
一纸新诗过雁衔，醒然何异接君谈。
奉亲鱼蟹兼临海，退食琴书定有庵。
一别经年真似梦，多忧不饮亦如酣。
共君友契非今日，蔽芾棠阴自剑南。
远谪江湖舳尾衔，到来辛苦向谁谈。
畏人野鹤长依岭，厌事山僧只住庵。
黄雀顿来成一饱，白醪新熟喜初酣。
疏顽近日尤堪笑，坐任飘风去自南。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。